Geologia Zientzien Nazioarteko Elkartea

Geologia Zientzien Nazioarteko Elkartea (ingelesez, International Union of Geological Sciences, IUGS) geologiaren esparruko zientzialarien nazioarteko elkartea eta gobernuz kanpoko erakundea da, geologiaren arloko lankidetza globalean aritzen dena. 2023an kalkulatu da milioi bat geologo eta lurraren zientzialari ordezkatzen dituela mundu osoan.

 Historia 
1961ean sortu zen IUGS, 1875etik aurrera lau urtean behin egiten diren Nazioarteko Geologia Biltzarren arteko elkarlana mantentzeko. Nazioarteko Zientzia Kontseiluko (ISC) kide da. 2025ean 121 herrialdetako geologia elkarteak ditu partaide. Gai zientifiko ugari lantzen dira bere batzorde, lan-talde, programa bateratu eta atxikitako erakundeetan. IUGSren egitekoa arazo geologikoen azterketa sustatzea da, batez ere mundu mailako garrantzia dutenena, eta lurraren zientzien nazioarteko eta diziplinarteko lankidetza laguntzea eta erraztea. 

UNESCOrekin batera aritzen da IUGS Nazioarteko Geozientzia Programan (IGCP), eta Munduko Geoparkeen Sarean (GGN) ere parte hartzen du. Geological Society of London partaideak IUGSren argitalpenen ekoizpena eta banaketa gainbegiratzen du. Indiako Geologia Elkarteak IUGSren hiruhileko aldizkaria (Episodes) ekoizten eta banatzen du.

 Batzordeak 
IUGS nazioarteko bederatzi batzordetan aritzen da: 

 Geozientziari buruzko Informazioa Kudeatzeko eta Aplikatzeko Batzordea (CGI)
 Geozientzien Hezkuntza, Prestakuntza eta Transferentzia Teknologikorako Batzordea (COGE)
 Ingurumen Kudeaketarako Geozientzia Batzordea (GEM)
 Estratigrafiako Nazioarteko Batzordea (ICS)
 Zientzia Geologikoen Historiaren Nazioarteko Batzordea (INHIGEO)
 Tektonika eta Geologia Estrukturaleko Batzordea (TECTASK)
 Munduko Geokimika Oinarrien Batzordea (CGGB)
 Geoetika Batzordea (CG)
 Geologia Ondarearen Nazioarteko Batzordea (ICG)

 Ondarearen kudeaketa 
Azken batzorde horrek, geologia ondarearenak (IUGSk geoheritage deitzen dio kontzeptuari) batzordeburu euskalduna izendatu zuen 2020an, Asier Hilario geologoa, Euskal Kostaldeko Geoparkeko zuzendaria orduan.

Ondarearen batzorde honek bi zerrenda antolatu ditu 21. mendean:

 Geologia ondarearen guneak (IUGS Geological Heritage Site), 200 izendapen 2024 bitarrtean.
 Ondare harriak (IUGS Heritage Stone), 55 izendapen 2024 bitartean.

Euskal Herriko ondarea ere bada zerrenda horietan. Lehenean Zumaiako flysch ingurunea dago izendatua, eta bestean Ereño Gorria deritzon harri mota.

 Erreferentziak 

 Kanpo estekak 

Kategoria:Erakunde geologikoak
Kategoria:Nazioarteko erakundeak